શિશુ ગૃહના સુપ્રિન્ટનેન્ડન્ટ રિતેશ દવેએ જણાવ્યું, “ઘણા વર્ષો પછી છ વર્ષના બાળકને કોઈએ દત્તક લીધો છે. કપલ્સ સામાન્ય રીતે એવા બાળકો પસંદ કરે છે જેની યાદશક્તિ વિકસી ન હોય અને તે લાગણીથી જોડાયા ન હોય. પરંતુ દરેક બાળકને પરિવાર મેળવવાનો અધિકાર છે. બાળક કેવુ બને તેનો આધાર તેના માતા-પિતા તેને કેવી રીતે ઉછેરે તેના પર છે.” તેઓ વધુમાં જણાવે છે, “સોહમ અમારી પાસે આવ્યો ત્યારે તે ખૂબ જ કન્ફ્યુઝ્ડ અને શરમાળ હતો. પરંતુ ધીમે ધીમે તે અમારી પાસે ખૂલ્યો. તે કોઈપણ ચીજ ખૂબ જ ઝડપથી શીખી લે છે. તે નસીબદાર છે કે તેને પરિવાર મળ્યો અને આ પરિવાર પણ નસીબદાર છે કે તેમને સોહમ જેવો બાળક મળ્યો.”